**ZLATNA BOULA, 23. 12. 2016.**

TZ Šibensko kninske županije je danas, 23. 12. 2016., prigodnom svečanosti obilježila uspješnu turističku godinu, te su dodijeljena priznanja i zahvalnice zaslužnima u turizmu.

Turistička zajednica Šibensko kninske županije je u protekloj godini pokrenula niz projekata koji imaju za cilj razvoj i unapređenje turističke ponude, podizanje njezine kvalitete, kao i produženje pred i posezone između ostalog. Tako su u sklopu svečanosti Zlatna boula svečano uručeni i certifikati i ploče za nositelje kluba kvalitete projekta Like Home. To je projekt labellinga obiteljskog smještaja, kojim se želi istaknuti i podignuti kvaliteta obiteljskog smještaja, koji čini značajan udio smještajnih kapaciteta u našoj županiji. Domaćini u našoj regiji su prepoznati kao izuzetno gostoljubivi i susretljivi, odlikuje ih briga o svakom gostu, umijeće da gostu dočaraju pravo obiteljsko ozračje tijekom njihova odmora, te da se osjećaju „kao doma“. Projekt je počeo donošenjem kriterija i standarda od strane županijskog Povjerenstva, u sastavu: Marlena Floigl, Anita Grubišić, Senka Dodig, Ines Škaro i Željana Šikić. U međuvremenu su se održavale edukativne radionice u turističkim mjestima koje su imale za cilj približiti iznajmljivačima važnost kvalitetnog obiteljskog smještaja. Nakon obilaska i ocjene objekata prijavljenih na javni poziv od strane lokalnih povjerenstva u klub kvalitete Like Home je ušlo ukupno 88 članova u našoj županiji.

Na svečanosti Zlatna Boula dodijeljena su priznanja zaslužnima u protekloj godini, i to u sljedećim kategorijama:

1. Priznanje Gradu Šibeniku za najuspješniju turističku destinaciju u Šibensko kninskoj županiji u 2016. godini
2. Priznanje TZ Općine Rogoznica - Mobilni turistički informativni centar za inovativni projekt u turizmu u 2016. godini
3. Priznanje Tvrđavi Barone - Šibenik za kulturnu atrakciju u 2016. godini
4. Priznanje Turističkoj agenciji Geatours za inovativne programe i suradnju s lokalnom zajednicom
5. Priznanje Muzeju betinske drvene brodogradnje za unapređenje kulturne ponude u destinaciji
6. Priznanje restoranu Pelegrini za vrhunsku gastro ponudu u županiji
7. Priznanje konobi Boba\_ najbolju autohtonu gastro ponudu u županiji
8. Priznanje TZ Grada Vodica za najbolji turistički informativni centar u županiji
9. Priznanje Villa Barbara – obitelj Horvat za najboljeg privatnog iznajmljivača u županiji
10. Priznanje Etnoland Dalmati – tematski park za jedinstvenu turističku ponudu u županiji
11. Priznanje Vinariji Bibić za razvoj jedinstvenog eno – gastro doživljaja u županiji
12. Posebno priznanje Heritage hotelu Life
13. Posebno priznanje hotelu Olympia
14. Posebno priznanje Solaris Beach Resort
15. Posebno priznanje Gradu Drnišu za razvoj projekata koji značajno pridonose razvoju turizma kontinentalnog dijela županije
16. Posebno priznanje g. Vladimiru Buneti za značajan doprinos razvoju turizma na otoku Zlarinu